ฝ่ายค้าน เตรียมยื่นญัตติขออภิปรายทั่วไปรัฐบาลโดยไม่มีการลงมติ ตามมาตรา 152
นายจิรายุ ห่วงทรัพย์ ส.ส.กรุงเทพมหานคร พรรคเพื่อไทย ในฐานะประธานกรรมาธิการกิจการศาล องค์กรอิสระ องค์กรอัยการ รัฐวิสาหกิจ องค์การมหาชน และกองทุน สภาผู้แทนราษฎร กล่าวว่า ในช่วงของการปิดสมัยประชุมนี้ พรรคเพื่อไทยมีนโยบายให้ประธานกรรมาธิการในส่วนของพรรคเพื่อไทยดำเนินการตรวจสอบกระทรวง ทบวง กรมต่างๆ และทำสรุปส่งให้พรรคผ่านสำนักงานปราบโกงทุกสัปดาห์เพื่อเตรียมพร้อมในการเปิดสมัยประชุมต่อไปในเดือนพฤศจิกายนนี้ ซึ่งอาจจะมีการยื่นญัตติอภิปรายเป็นการทั่วไป ตามมาตรา 152 ของรัฐธรรมนูญโดยไม่มีการลงมติ ซึ่งถือเป็นสิ่งสำคัญที่จะชี้ให้ประชาชนเห็นว่าฝ่ายค้านได้ทำงานอย่างเต็มที่ โดยหลายเรื่องที่ฝ่ายค้านได้นำมาอภิปรายไม่ไว้วางใจและตรวจสอบ แต่รัฐบาลไม่ให้ความสนใจหรือตั้งคณะกรรมการขึ้นมาตรวจสอบ ทั้งนี้การทุจริตของรัฐบาลมีมากมายหลายกระทรวงและไม่ได้มีการแก้ไขปัญหาให้ประชาชนอย่างจริงจังอย่างไรก็ตาม การอภิปรายไม่ไว้วางใจที่ผ่านมา พบว่า รัฐบาลไม่ได้ดำเนินการแก้ไขอะไรทั้งสิ้น ซึ่งตนเองได้ติดตามโดยเฉพาะ 2 กระทรวง ที่อภิปรายไปคือ กระทรวงการพัฒนาสังคมและความมั่นคงของมนุษย์ และในส่วนของกรมทรัพยากรน้ำบาดาล กระทรวงทรัพยากรธรรมชาติและสิ่งแวดล้อม โดยในส่วนของกรมทรัพยากรน้ำบาดาลนั้นได้เรียกเอกสารไปถึง 2 ครั้งแล้ว และวานนี้(30 ก.ย.64) ได้ลงนามหนังสือส่งไปเป็นครั้งที่ 3 จึงขอเรียนไปยังส่วนราชการว่าพระราชบัญญัติคำสั่งเรียกที่ศาลรัฐธรรมนูญตีความว่าบังคับใช้ไม่ได้มีเพียง 2 มาตรา แต่มาตราอื่นยังบังคับใช้ เช่น มาตรา 15 ที่มีทั้งโทษจำและปรับ ดังนั้นหากไม่ส่งเอกสารหรือมีเจตนาที่จะไม่ให้ความร่วมมือฝ่ายนิติบัญญัติ ซึ่งเป็นฝ่ายตรวจสอบฝ่ายบริหาร โดยจะรอจนถึงวันที่ 5 ตุลาคมนี้ ซึ่งหากครั้งที่ 3 ยังไม่มาอีกจะใช้อำนาจหน้าที่ตามกฎหมายของฝ่ายนิติบัญญัติ